Unnszen fruntliken gruth mit begeringe alles guden tovornn. Ersame, wise heren unde besunderen guden frunde. De erwerdigesten, erwerdigen, erbaren, gestrengen unde duchtigen des rykes Sweden redere unde gubernatores hebben ere droffliken unde clegeliken schriffte van wegenn der unmilden, affgesunderden, boszen Russen, wii jamerliken se dat ryke Sweden to affbroke unde vornichtinge cristlikes blodes in dessem vorgangen winter averfallen vnde benotiget hebben, an uns geschicket van juw, den anderen Wendesschen stederen unde uns trostes unde hulpe begerende na lude der vordracht, eyninge unde vorstrickinge tusschen deme erberorden ryke unde uns stederen gemaket. Van welcken eren clegeliken schrifften wy juw hyrinne ware aveschrifft senden vorslaten, de gy leszende wol werden vornemende. Derhalven denne ock de erhafftige her Anthonius Kelre van den gedachten rederen uthgeschicket na dersulven wise an uns muntlick hefft geworven. Is hyrumme unse andechtige beger fruntlich biddende, gy uns derwegenn juwe gude andacht unde meyninge by dessem jegenwordigen schrifftlick willen benalen. Dat synt wy umme juwe ersamheid, Gode deme heren luckselichliken bevalen to vorschuldende willich. Schreven under unser stadt secrete ame vrydage na Viti anno etc. 96. Borgermestere unde radtmanne der stadt Lubeke. Adress: Den erszamen, wyszenn unde vorsichtigen heren borgermesteren unde radtmannen to Rostocke, unsenn besunderen guden frunden.